О Б Р А З Л О Ж Е Њ Е

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. став 1. тач. 6), 11) и 17) Устава Републике Србије, према којима Република Србија, поред осталог, уређује и обезбеђује правни положај привредних субјеката, контролу законитости располагања средствима правних лица и друге економске односе од општег интереса за Републику Србију.

**II. РАЗЛОЗИ ЗА ДОНОШЕЊЕ ЗАКОНА**

Закон о ревизијиусвојен је 16. јула 2013. године од стране Народне скупштине Републике Србије и објављен у „Службеном гласнику РСˮ, број 62/13. Закон је ступио на снагу 24. јула 2013. године.

Законом о ревизији („Службени гласник РС”, број 62/13 - у даљем тексту: Закон) уређују се услови и начин обављања ревизије финансијских извештаја, обавезност ревизије, стручна оспособљеност лица и лиценце за обављање ревизије, давање и одузимање дозволе за рад друштвима за ревизију и самосталним ревизорима, надзор над обављањем ревизије, Комора овлашћених ревизора, оснивање и надлежности Одбора за јавни надзор над обављањем ревизије, међународна сарадња са надлежним телима у области надзора, као и друга питања у вези са ревизијом.

Разлози за усвајање Предлога закона о допуни Закона о ревизији (у даљем тексту: Предлог закона) садржани су у обавези Републике Србије да усагласи своју законску регулативу са новим међународним стандардима у области спречавања и откривања прања новца и финансирања тероризма (Међународни стандарди у борби против прања новца и финансирања тероризма и ширења оружја за масовно уништење – ФАТФ Препоруке) које су донете 2012. године од стране Организације за контролу и спречавање прања новца (у даљем тексту: ФАТФ).

Наведени документ представља основ на коме почива рад МАНИВАЛ-а, тела Савета Европе које се бави проценом усаглашености националних система за спречавање прања новца и финансирања тероризма држава чланица Савета Европе са међународним стандардима. Република Србија је у периоду децембар 2014. - април 2016. године била предмет петог круга евалуације, од стране Комитета МАНИВАЛ (у даљем тексту: Комитет), у погледу радњи и мера које предузима у циљу борбе против прања новца и финансирања тероризма. У свом Извештају, Комитет је констатовао да нису у потпуности испуњене препоруке ФАТФ-а из 2012. године. Поменути Извештај, између осталог, садржи Препоруку 28. која се односи на регулисање и надзор над радом нефинансијског сектора, а којом се предлаже и измена прописа који регулишу пословање субјеката у нефинансијском сектору у смислу забране кривично осуђиваним правним и физичким лицима да буду оснивачи и власници друштава за ревизију.

Имајући у виду све наведено, а посебно обавезу Републике Србије да докаже конкретне напретке у свакој од кључних области, као и спремност да кроз измену прописа заштити финансијски систем од потенцијалних злоупотреба, те избегне стављање Републике Србије на листу држава које не примењују међународне стандарде у области борбе против прања новца и финансирања тероризма, израђен је Предлог закона чије се усвајање предлаже.

Одредбе Предлога закона односиће се на сва правна и физичка лица која су регистрована као оснивачи, односно власници друштава за ревизију, односно која ће бити регистрована као оснивачи, односно власници ових друштава, у смислу прибављања одговарајућих уверења о неосуђиваности за прописана кривична дела.

III. САДРЖИНА ЗАКОНА - ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предложено је да се дода нови став у члану 12. Закона у смислу да поред забрана које се односе на лиценциране овлашћене ревизоре и чланове органа управљања друштава за ревизију, у смислу да се не могу бавити ревизијом (добити лиценцу) или управљањем друштва уколико су били правоснажно осуђени за кривична дела која их чине недостојним за обављање ових послова (дефинисана чланом 5. Закона), забрана уведе и за осниваче, односно власнике друштава за ревизију тако да оснивач, односно власник друштва за ревизију не може бити правно лице које је осуђивано правоснажном пресудом за кривична дела у смислу закона којим се уређује одговорност правних лица за кривична дела или физичко лице које је правоснажно осуђивано за кривична дела дефинисана чланом 5. Закона.

На овај начин додатно би се онемогућило да кривично кажњена како физичка тако и правна лица, буду у могућности да макар и као мањински власници буду укључена у ову делатност од јавног значаја.

Одредбама члана 2. Предлога закона одређен је прелазни период у којем су друштва за ревизију дужна да ускладе своје пословање са одредбама Предлога закона (шест месеци од дана ступања на снагу овог закона) и начин за испуњење законом утврђене обавезе.

Одредбом члана 3. прописано је да овај закон ступа на снагу осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Доношење овог закона по хитном поступку предлаже се, у складу са одредбом члана 167. Пословника Народне скупштине („Службени гласник РС”, број 20/12 - пречишћен текст), ради усклађивања прописа Републике Србије са препорукама Организације за контролу и спречавање прања новца (ФАТФ). Недоношење овог закона по хитном поступку могло би оставити несагледиве последице и стављање Републике Србије на листу држава које не примењују међународне стандарде у области борбе против прања новца и финансирања тероризма.

Имајући у виду наведено стекли су се услови за доношење овог закона по хитном поступку.

**VI. ПРЕГЛЕД ОДРЕДАБА ЗАКОНА О РЕВИЗИЈИ КОЈЕ СЕ ДОПУЊУЈУ**

Члан 12.

Друштво за ревизију оснива се у складу са законом којим се уређују привредна друштва, осим ако овим законом није друкчије уређено.

ОСНИВАЧ, ОДНОСНО ВЛАСНИК ДРУШТВА ЗА РЕВИЗИЈУ НЕ МОЖЕ БИТИ ПРАВНО ЛИЦЕ КОЈЕ ЈЕ ОСУЂИВАНО ПРАВОСНАЖНОМ ПРЕСУДОМ ЗА КРИВИЧНА ДЕЛА У СМИСЛУ ЗАКОНА КОЈИМ СЕ УРЕЂУЈЕ ОДГОВОРНОСТ ПРАВНИХ ЛИЦА ЗА КРИВИЧНА ДЕЛА ИЛИ ФИЗИЧКО ЛИЦЕ КОЈЕ ЈЕ ПРАВОСНАЖНО ОСУЂИВАНО ЗА КРИВИЧНА ДЕЛА ИЗ ЧЛАНА 5. ОВОГ ЗАКОНА.

Друштво за ревизију може имати једног или више чланова органа управљања.

Најмање један члан органа управљања друштва за ревизију мора активно да говори српски језик.

За члана органа управљања друштва за ревизију не може бити именовано лице које је правоснажно осуђивано за кривична дела која га чине недостојним за обављање те функције, у смислу члана 5. овог закона.

Лиценцирани овлашћени ревизори који су чланови органа управљања друштва за ревизију морају да буду запослени у друштву за ревизију са пуним радним временом и да заступају друштво за ревизију без ограничења.

Лица која нису чланови органа управљања друштва за ревизију, а овлашћена су за заступање друштва за ревизију морају да буду лиценцирани овлашћени ревизори.